钦定古今图书集成/明伦汇编/官常典/第769卷 > 丘度
## 钦定古今图书集成/明伦汇编/官常典/第769卷 > 丘度

按《明外史》本传：“度字志中，山阳山人。万历五年进士。
授南康推官，举法不避豪强。御史刘台既获罪，有司
复摄其父置对，或盛气诟谇，度独慰问护视惟谨。入
为户部主事，榷税九江，尽弛苛禁，归橐无长物。历郎
中，出汝宁知府，一意清静，与民休息。监司恶其简傲，
置下考。巡抚吴自新深知度贤，劾奏监司置度治行”
第一。父丧去官，补归德，出无辜数十人。河决黄堌口，
河臣檄疏支河，度不可曰：“水性就下，今所疏河反高，
是逆行也。”事得寝。尚书沈鲤家奴犯前导，执而抶之。
鲤闻，往谢，时人两贤焉。进陕西副使，以病去，改补山
西，入为太仆少卿。时巡抚多缺，人或讽度一诣当涂，
度笑曰：“有呈身都御史耶？”四十年进光禄卿。中人传
旨横索，度觉其诈，辄云：“俟奏取进止。”多气慑去。属吏
挟中人骩法者劾去之。累乞骸骨，不允，寻卒，赠户部
右侍郎。度初为诸生，知府邵元哲高其文行，延为弟
子师。居月馀，以病谢。元哲心知其不屈，顾念度贫，为
置田数顷，谢曰：“我家无任耕者。”遗之百金，复不受。元
哲叹曰：“穷视其所不取，我今益知丘生矣。”度艰于子，
家人为置妾，久而还之，仍处子也。操行如此。